Nariadenie Komisie (ES) č. 1702/2003
z 24. septembra 2003
stanovujúce vykonávacie pravidlá osvedčovania letovej spôsobilosti a environmentálneho osvedčovania lietadiel a prislúchajúcich výrobkov, častí a zariadení, ako aj osvedčovania projekčných a výrobných organizácií
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie (ES) č. 1592/2002 Európskeho parlamentu a Rady o spoločných pravidlách v oblasti civilného letectva a o ustanovení Európskej leteckej bezpečnostnej agentúry [1] (ďalej len "základné nariadenie") prispôsobené nariadením (ES) č. 1701/2003 [2], a najmä na jeho články 5 a 6,
keďže:
(1) Základné nariadenie stanovuje spoločné základné požiadavky na zabezpečenie vysokej jednotnej úrovne bezpečnosti civilného letectva a ochrany životného prostredia; vyžaduje, aby Komisia prijala nevyhnutné vykonávacie pravidlá na zabezpečenie ich jednotného uplatňovania; zriaďuje "Európsku leteckú bezpečnostnú agentúru" (ďalej len "agentúra"), ktorá bude pomáhať Komisii pri vypracovaní takýchto vykonávacích pravidiel.
(2) Existujúce požiadavky v oblasti letovej spôsobilosti uvedené v prílohe II k nariadeniu Rady (EHS) č. 3922/91 [3], naposledy zmenenému a doplnenému nariadením Komisie (ES) č. 2871/2000 [4], budú od 28. septembra 2003 zrušené.
(3) Je potrebné prijať spoločné technické požiadavky a administratívne postupy na zabezpečenie letovej spôsobilosti a environmentálnej kompatibility leteckých výrobkov, častí a zariadení v zmysle základného nariadenia; takéto požiadavky a postupy by mali špecifikovať podmienky vydávania, držania, zmeny, pozastavenia platnosti alebo odobratia príslušných osvedčení.
(4) Od organizácií zapojených do projektovania a výroby výrobkov, častí a zariadení by sa malo vyžadovať dodržiavanie určitých technických požiadaviek, aby bola preukázaná ich spôsobilosť a prostriedky k plneniu ich povinností a s tým spojených osobitných práv; od Komisie sa vyžaduje prijatie opatrení pre vydávanie, držanie, zmeny, pozastavenie platnosti alebo odobratie osvedčení preukazujúcich takú zhodu.
(5) Pri prijímaní opatrení týkajúcich sa uplatňovania spoločných technických požiadaviek v oblasti letovej spôsobilosti musí Komisia prihliadať na to, ako odrážajú stav techniky a najlepšiu prax, berúc do úvahy celosvetové skúsenosti v leteckej doprave a vedecký a technický pokrok a ako umožňujú okamžitú reakciu na zistené príčiny nehôd a vážnych incidentov.
(6) Potreba zabezpečiť jednotnosť uplatňovania spoločných požiadaviek na letovú spôsobilosť a ochranu životného prostredia leteckých výrobkov, častí a zariadení vyžaduje, aby príslušné orgány členských štátov dodržiavali spoločné postupy a prípadne aby agentúra posudzovala zhodu s týmito požiadavkami; agentúra by mala vypracovať technické podmienky osvedčovania a usmernenia na uľahčenie nevyhnutnej regulačnej jednotnosti.
(7) Na tento účel je potrebné zabezpečiť hladký prechod na nový regulačný rámec agentúry, ktorý zabezpečí zachovanie vysokej a jednotnej úrovne bezpečnosti civilného letectva v spoločenstve; je nevyhnutné poskytnúť leteckému priemyslu a administratívam členských štátov dostatok času, aby sa prispôsobili tomuto novému rámcu a uznali ďalšiu platnosť osvedčení vydaných pred nadobudnutím účinnosti tohto nariadenia, v súlade s článkom 57 základného nariadenia.
(8) Opatrenia stanovené v tomto nariadení sú založené na stanovisku vydanom agentúrou [5] v súlade s článkom 12 ods. 2 písm. b) a 14 ods. 1 základného nariadenia.
(9) Opatrenia uvedené v tomto nariadení sú v súlade so stanoviskom Výboru európskej leteckej bezpečnostnej agentúry, zriadeného článkom 54 ods. 3 základného nariadenia,
PRIJALA TOTO NARIADENIE:
Článok 1
Rozsah platnosti a definície
1. Toto nariadenie, v súlade s článkom 5 ods. 4 a 6 ods. 3 tohto nariadenia, stanovuje spoločné technické požiadavky a administratívne postupy týkajúce sa letovej spôsobilosti a environmentálneho osvedčovania výrobkov, častí a zariadení, pričom špecifikuje:
a) vydávanie typových osvedčení, obmedzených typových osvedčení, doplnkových typových osvedčení, letových povolení a zmeny týchto osvedčení;
b) vydávanie osvedčení o letovej spôsobilosti, obmedzených osvedčení o letovej spôsobilosti, letových povolení a autorizovaných osvedčení o uvoľnení;
c) vydávanie schválení postupu opravy;
d) preukazovanie zhody s požiadavkami ochrany životného prostredia;
e) vydávanie hlukových osvedčení;
f) identifikáciu výrobkov, častí a zariadení;
g) osvedčovanie určitých častí a zariadení;
h) osvedčovanie projekčných a výrobných organizácií;
i) vydávanie príkazov na zachovanie letovej spôsobilosti.
2. Na účely tohto nariadenia platia tieto definície:
a) "JAA" znamená "Spoločné letecké úrady".
b) "JAR" znamená "Jednotné letecké predpisy".
c) "Časť 21" znamená požiadavky na osvedčovanie a postupy osvedčovania lietadla a prislúchajúcich výrobkov, častí a zariadení a projekčných a výrobných organizácií, ktoré sú priložené k tomuto nariadeniu.
d) "Časť M" znamená uplatniteľné požiadavky na zachovanie letovej spôsobilosti prijaté podľa základného nariadenia.
Článok 2
Osvedčovanie výrobkov, častí a zariadení
1. Pre výrobky, časti a vybavenie sa vydajú osvedčenia podľa časti 21.
2. Odlišne od odseku 1 pre lietadlo, vrátane každého inštalovaného výrobku, časti alebo zariadenia, ktoré nie je registrované v členskom štáte, neplatia ustanovenia odsekov H a I časti 21.
3. Na výrobok, ktorý má typové osvedčenie vydané členským štátom pred 28. septembrom 2003, sa vzťahujú tieto ustanovenia:
a) taký výrobok sa považuje za výrobok, ktorý má typové osvedčenie vydané v súlade s týmto nariadením, ak:
i) jeho základňou typového osvedčovania je:
- predpisová základňa typového osvedčovania JAA pre výrobky, ktoré boli osvedčované podľa postupov JAA, ako je definované v dátovom doklade JAA; alebo
- pre ostatné výrobky, predpisová základňa typového osvedčovania definovaná v dátovom doklade typového osvedčenia štátu, v ktorom boli vyvinuté, ak tento štát je:
- členským štátom pokiaľ agentúra neurčí, berúc do úvahy najmä používané predpisy letovej spôsobilosti a skúsenosti z prevádzky, že taká predpisová základňa typového osvedčovania nezabezpečuje úroveň bezpečnosti, ktoré je rovnocenná s úrovňou požadovanou základným nariadením a týmto nariadením; alebo
- štátom, s ktorým má členský štát uzavretú dvojstrannú dohodu o letovej spôsobilosti alebo podobnú dohodu, podľa ktorej boli také výrobky osvedčované na základe predpisov letovej spôsobilosti uvedeného štátu, v ktorom boli vyvinuté, pokiaľ agentúra neurčí, že také predpisy letovej spôsobilosti a skúsenosti z prevádzky alebo bezpečnostný systém štátu, v ktorom boli vyvinuté, nezabezpečujú úroveň bezpečnosti, ktoré je rovnocenná s úrovňou požadovanou základným nariadením a týmto nariadením;
- agentúra vypracuje prvé hodnotenie účinkov týchto dvoch predchádzajúcich ustanovení a predloží Komisii stanovisko, vrátane možných zmien a doplnkov tohto nariadenia.
ii) požiadavkami na ochranu životného prostredia sú požiadavky stanovené v prílohe 16 k Chicagskému dohovoru a ktoré sa môžu uplatňovať na výrobok;
iii) uplatniteľnými príkazmi na zachovanie letovej spôsobilosti sú príkazy štátu, v ktorom boli výrobky vyvinuté.
b) Konštrukcia jednotlivého lietadla, ktoré sa nachádza v registri členského štátu pred 28. septembrom 2003, sa považuje za schválenú v súlade s týmto nariadením, ak:
i) jeho základná typová konštrukcia je časťou typového osvedčenia uvedeného v odseku a);
ii) všetky zmeny základnej typovej konštrukcie, za ktoré nie je zodpovedný držiteľ typového osvedčenia, boli schválené; a
iii) sú splnené príkazy na zachovanie letovej spôsobilosti, vydané alebo prijaté členským štátom registrácie pred 28. septembrom 2003, vrátane akýchkoľvek obmien príkazov na zachovanie letovej spôsobilosti štátu, v ktorom bolo vyvinuté, prijatých členským štátom registrácie.
c) Agentúra do 28. marca 2007 stanoví typové osvedčenie výrobkov, ktoré nespĺňajú ustanovenia odseku a).
d) Agentúra do 28. marca 2007 stanoví dátový doklad typového hlukového osvedčenia pre všetky výrobky obsiahnuté v odseku a). Do toho času môžu členské štáty naďalej vydávať hlukové osvedčenia v súlade s príslušnými vnútroštátnymi predpismi.
4. Vzhľadom na výrobky, u ktorých proces typového osvedčovania prebieha k 28. septembru 2003 v rámci JAA alebo členského štátu:
a) ak výrobok osvedčuje niekoľko členských štátov, použije sa ako referenčný projekt, ktorý napreduje najrýchlejšie;
b) neuplatňuje sa 21A.15 ods. a), b) a c) časti 21;
c) odlišne od 21A.17 ods. a) časti 21, základňou typového osvedčovania je základňa vytvorená JAA alebo prípadne členským štátom ku dňu žiadosti o schválenie;
d) stanovenie zhody vykonané podľa postupu JAA alebo členského štátu sa považuje za stanovenie zhody urobené agentúrou na účely splnenia požiadaviek 21A.20 ods. a) a b) časti 21.
5. Vzhľadom na výrobky, ktoré majú národné typové osvedčenie, alebo rovnocenné osvedčenie, ktorých schvaľovací proces zmeny vykonanej členským štátom nebol ešte ukončený v čase určenia typového osvedčenia v súlade s týmto nariadením:
a) ak schvaľovací proces vykonáva niekoľko členských štátov, použije sa ako referenčný projekt, ktorý napreduje najrýchlejšie;
b) neuplatňuje sa 21A.93 časti 21;
c) príslušnou základňou osvedčovania je základňa vytvorená JAA alebo prípadne členským štátom ku dňu žiadosti o schválenie zmeny;
d) stanovenie zhody vykonané podľa postupu JAA alebo členského štátu sa považuje za stanovenie zhody urobené agentúrou na účely splnenia požiadaviek 21A.103 ods. a) bod 2) a b) časti 21.
6. Vzhľadom na doplnkové typové osvedčenia, u ktorých proces osvedčovania k 28. septembru 2003 vykonáva členský štát podľa príslušných postupov JAA pre doplnkové typové osvedčenie a vzhľadom na závažné zmeny výrobkov navrhované osobami inými, než je držiteľ typového osvedčenia výrobku, pre ktorý proces osvedčovania k 28. septembru 2003 vykonáva členský štát podľa príslušného vnútroštátneho postupu:
a) ak proces osvedčovania vykonáva niekoľko členských štátov, použije sa ako referenčný projekt, ktorý napreduje najrýchlejšie;
b) neuplatňuje sa 21A.113 ods. a) a b) časti 21;
c) príslušnou základňou osvedčovania je základňa vytvorená JAA alebo prípadne členským štátom ku dňu žiadosti o doplnkové typové osvedčenie alebo schválenie závažnej zmeny;
d) stanovenie zhody vykonané podľa postupu JAA alebo členského štátu sa považuje za stanovenie zhody urobené agentúrou na účely splnenia požiadaviek 21A.115 ods. a) časti 21.
7. Vzhľadom na výrobky, ktoré majú vnútroštátne typové osvedčenie alebo rovnocenné osvedčenie, ktorých schvaľovací proces postupu väčšej opravy vykonanej členským štátom nebol ešte ukončený v čase určenia typového osvedčenia v súlade s týmto nariadením, stanovenie zhody urobené podľa postupu JAA alebo členského štátu sa považuje za stanovenie zhody urobené agentúrou na účely splnenia požiadaviek 21A.433 ods. a) časť 21.
8. Vzhľadom na časti a vybavenie, u ktorých schvaľovací alebo proces osvedčovania k 28. septembru 2003 vykonáva členský štát:
a) ak proces osvedčovania vykonáva niekoľko členských štátov, použije sa ako referenčný projekt, ktorý napreduje najrýchlejšie;
b) neuplatňuje sa 21A.603 časti 21;
c) uplatniteľnými požiadavkami na údaje sú požiadavky stanovené príslušným členským štátom ku dňu žiadosti o schválenie alebo osvedčovanie;
d) stanovenie zhody vykonané príslušným členským štátom sa považuje za stanovenie zhody urobené agentúrou na účely splnenia požiadaviek 21A.606 ods. b) časti 21.
9. Osvedčenie o letovej spôsobilosti vydané členským štátom potvrdzujúcim zhodu s typovým osvedčením, udeleným podľa odseku 3, sa považuje za osvedčenie zodpovedajúce tomuto nariadeniu.
10. Až do stanovenia vykonaného agentúrou podľa písm. c) odseku 3, za typy lietadiel, ktorým členský štát povolil let pred 28. septembrom 2003 a ktorým nemôže byť vydané osvedčenie v súlade s odsekom 3, je naďalej zodpovedný členský štát registrácie podľa príslušných vnútroštátnych predpisov.
11. Do 28. marca 2007 musia členské štáty preukázať, že lietadlo a príslušné súvisiace obmedzenia kompenzujúce odchýlku od základných požiadaviek, umožňujú lietadlu bezpečne vykonať základný let. V takom prípade budú letové povolenia obsahovať obmedzenie používania vo vzdušnom priestore členského štátu, ktorého príslušný orgán povolenie vydal. Lety mimo tohto vzdušného priestoru si vyžadujú potvrdenie povolenia príslušnými orgánmi dotknutých štátov.
Do 28. marca 2007 za lietadlo, ktorému členský štát povolil let pred 28. septembrom 2003 bez osvedčenia o letovej spôsobilosti, môže byť naďalej zodpovedný členský štát podľa príslušných vnútroštátnych predpisov. Také lietadlo smie letieť len v rámci vzdušného priestoru príslušného členského štátu. Lety mimo tohto vzdušného priestoru si vyžadujú potvrdenie povolenia príslušnými orgánmi dotknutých štátov.
12. Ak sa v časti 21 odkazuje na uplatnenie a/alebo splnenie ustanovení časti M a časť M nie je platná, uplatnia sa miesto toho príslušné vnútroštátne predpisy.
13. Schválenia častí a zariadení vydané členským štátom a platné k 28. septembru 2003, sa považujú za schválenia vydané v súlade s týmto nariadením.
14. Vzhľadom na doplnkové typové osvedčenia vydané členským štátom podľa postupov JAA alebo príslušných vnútroštátnych postupov a vzhľadom na zmeny výrobkov navrhované osobami inými než je držiteľ výrobku schváleného členským štátom podľa príslušných vnútroštátnych postupov, ak je doplnkové typové osvedčenie alebo zmena platné k 28. septembru 2003, doplnkové typové osvedčenie alebo zmena sa považujú za vydané podľa tohto nariadenia.
Článok 3
Projekčné organizácie
1. Organizácia zodpovedná za projektovanie výrobkov, častí a zariadení, za ich zmeny alebo opravy musí preukázať svoju spôsobilosť v súlade s ustanoveniami časti 21.
2. Odlišne od odseku 1 organizácia, ktorá má hlavné obchodné sídlo v nečlenskom štáte môže preukázať svoju spôsobilosť vlastníctvom osvedčenia vydaného uvedeným štátom pre výrobok, časť alebo vybavenie za predpokladu:
a) že príslušný štát je štátom, v ktorom boli vyvinuté; a
b) agentúra stanovila, že systém tohto štátu obsahuje rovnakú úroveň nezávislosti kontroly zhody, akú poskytuje toto nariadenie buď prostredníctvom rovnocenného systému povoľovania organizácií alebo priamym zapojením príslušného orgánu tohto štátu.
3. Povolenia organizácie na projektovanie, vydané alebo uznané členským štátom v súlade s požiadavkami JAA a postupmi platnými pred 28. septembrom 2003, sa považujú za zodpovedajúce tomuto nariadeniu. V takom prípade obdobie pre lehotu uzávierky pre nápravu porušení druhého stupňa, uvedené v podčasti J časti 21, nesmie presiahnuť jeden rok, ak tieto porušenia súvisia s rozdielmi voči predchádzajúcim uplatniteľným JAR.
4. Držiteľ typového osvedčenia, ktorý nemá k 28. septembru 2003 príslušné povolenie organizácie na projektovanie vydané podľa príslušných postupov JAA, musí do 28. septembra 2005 preukázať svoju spôsobilosť podľa podmienok stanovených v 21A.14 časti 21.
5. Organizácia, ktorá žiada o doplnkové typové osvedčenie, schválenie väčšej opravy alebo schválenie konštrukcie pomocnej energetickej jednotky a ktorá k 28. septembru 2003 nie je držiteľom príslušného povolenia organizácie na projektovanie vydaného členským štátom podľa príslušných postupov JAA, preukáže svoju spôsobilosť pred 28. septembrom 2005 v súlade s časťou 21, 21A.112, 21A.432B alebo v prípade pomocnej energetickej jednotky 21A.602B.
6. Vzhľadom na organizácie, pre ktoré k 28. septembru 2003 prebieha udeľovanie povolenia organizácie na projektovanie zo strany členského štátu podľa príslušných postupov JAA:
1. neuplatňuje sa 21A.234 časti 21;
2. stanovenia zhody vykonané podľa postupov JAA sa považujú za stanovenia zhody vykonané agentúrou na účely splnenia požiadaviek 21A.245 časti 21.
Článok 4
Výrobné organizácie
1. Organizácia zodpovedná za výrobu výrobkov, častí a zariadení, za ich zmeny alebo opravy musí preukázať svoju spôsobilosť v súlade s ustanoveniami časti 21.
2. Odlišne od odseku 1 výrobca, ktorý má hlavné obchodné sídlo v nečlenskom štáte môže preukázať svoju spôsobilosť vlastníctvom osvedčenia vydaného uvedeným štátom pre výrobok, časť alebo vybavenie za predpokladu:
a) že príslušný štát je štátom výrobcu; a
b) agentúra stanovila, že systém tohto štátu obsahuje rovnakú úroveň nezávislosti kontroly zhody, akú poskytuje toto nariadenie buď prostredníctvom rovnocenného systému udeľovania povolení organizáciám alebo priamym zapojením príslušného orgánu tohto štátu.
3. Povolenia organizácie na výrobu, vydané alebo uznané členským štátom v súlade s požiadavkami JAA a postupmi platnými pred 28. septembrom 2003, sa považujú za zodpovedajúce tomuto nariadeniu. V takom prípade obdobie pre lehotu uzávierky pre nápravu porušení druhého stupňa, uvedené v podčasti G časti 21, nesmie presiahnuť jeden rok, ak tieto porušenia súvisia s rozdielmi voči predchádzajúcim uplatniteľným JAR.
4. Organizácia musí preukázať svoju spôsobilosť podľa tohto nariadenia pred 28. septembrom 2005.
5. Ak organizácia nepreukázala svoju spôsobilosť podľa podčastí F a G časti 21, stanovenia zhody a osvedčenia vydané touto organizáciou podľa príslušných vnútroštátnych predpisov, sa považujú za vydané podľa tohto nariadenia.
6. Vzhľadom na organizácie, pre ktoré k 28. septembru 2003 prebieha udeľovanie povolení organizáciám na výrobu zo strany členského štátu podľa príslušných postupov JAA:
a) neuplatňuje sa 21A.134 časti 21;
b) stanovenia zhody vykonané podľa postupov JAA sa považujú za stanovenia zhody vykonané agentúrou na účely splnenia požiadaviek 21A.145 časti 21.
Článok 5
Nadobudnutie účinnosti
1. Toto nariadenie nadobudne účinnosť 28. septembra 2003 okrem 21A.804 ods. a) bod 3) časti 21, ktorá nadobudne účinnosť 28. marca 2004 a podčasti H časti 21, ktorá nadobudne účinnosť 28. septembra 2004.
2. Odlišne od 21A.159 časti 21 môžu členské štáty vydať osvedčenia s limitovaným trvaním do 28. septembra 2005.
3. Odlišne od 21A.181 časti 21 môžu členské štáty vydať osvedčenia s limitovaným trvaním do 28. septembra 2008.
4. Ak členské štáty uplatnia ustanovenia odsekov 2 a 3, oznámia to Komisii a agentúre.
5. Agentúra v danom čase vyhodnotí dôsledky uplatňovania ustanovení tohto nariadenia týkajúce sa trvania platnosti povolení a predloží Komisii stanovisko vrátane možných zmien a doplnkov nariadenia.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 24. septembra 2003